Document ID: 32008D0853

RÅDETS BESLUTNING
af 20. oktober 2008
om de cypriotiske myndigheders ydelse af statsstøtte som en nødforanstaltning for at afhjælpe følgerne af tørken i 2007/08 i landbrugssektoren
(2008/853/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 88, stk. 2, tredje afsnit,
under henvisning til begæring indgivet af Cyperns regering den 19. september 2008, og
ud fra følgende betragtninger:
(1)
Den 19. september 2008 fremsendte Cypern en begæring til Rådet om i overensstemmelse med traktatens artikel 88, stk. 2, tredje afsnit, at beslutte, at Cyperns planlagte ydelse af national støtte til cypriotiske landmænd, der er blevet ramt af en ekstrem tørke, med henblik på at give dem mulighed for at påbegynde næste sæsons produktionscyklus er forenelig med fællesmarkedet.
(2)
Cypern har oplevet den næstalvorligste og længste tørke siden 1900 på grund af regnmangel i 2007 og 2008, hvor august 2008 viste sig at være den varmeste måned i det seneste årti, og nedbøren fra januar til august 2008 kun var 50 % af de normale mængder.
(3)
Ifølge foreløbige oplysninger om høsten i 2008 har 95 % af kornarealerne ikke givet noget udbytte overhovedet, mens foderproduktionen er faldet så drastisk, at den ikke engang har kunnet dække mindstebehovet for foder til drøvtyggere.
(4)
Fra en mængde på omkring 150 mio. m3 eller 54,7 % af kapaciteten ved udgangen af 2005 indeholder Cyperns net af damme i øjeblikket kun 11 mio. m3 eller 4 % af den samlede kapacitet, hvilket tvang myndighederne til en streng rationering af vandforsyningen til kunstvandingsformål i begyndelsen af 2007 og til helt at lukke for den i 2008.
(5)
Disse skader må anses for at være så meget desto mere alvorlige og usædvanlige i betragtning af, at Cypern har indført effektive instrumenter til risiko- og krisestyring. Cypern anvender blandt andet forbedrede kunstvandingsteknikker i hen ved 95 % af kunstvandingsarealerne og har indført en vandprispolitik og straffeforanstaltninger, der modvirker overdrevent vandforbrug og vandtab, og har fremmet og stimuleret installation af anlæg med genbrug af vand i huse. Desuden omfatter Cyperns nationale program for udvikling af landdistrikterne 2007-2013 allerede en række foranstaltninger til bedre anvendelse af vand.
(6)
Da indkomsten for de cypriotiske landbrugere, der er blevet ramt af tørken, er gået drastisk ned, står de over for en alvorlig risiko for ikke at have finansielle midler til at dække deres familiers umiddelbare behov og til at påbegynde en ny sæson, hvilket fører til en overhængende fare for nedlægning af landbrug, jorderosion og ørkendannelse.
(7)
Den statsstøtte, der skal bevilges, beløber sig til 67,5 mio. EUR og vil komme 34 000 støtteberettigede landbrugere og 3 000 kvægavlere til gavn.
(8)
For at statsstøtten skal være effektiv, skal den bevilges og udbetales til landbrugerne så snart som muligt.
(9)
Kommissionen har ikke på dette stadium afgivet udtalelse om støttens art og forenelighed.
(10)
Der foreligger derfor helt usædvanlige forhold, som gør det muligt, som en undtagelse og i det omfang, støtten er strengt nødvendig for at afhjælpe den opståede nødsituation, at anse en sådan støtte for at være forenelig med fællesmarkedet -
VEDTAGET FØLGENDE BESLUTNING:
Artikel 1
De cypriotiske myndigheders undtagelsesvise supplerende støtte til landbrugssektoren på højst 67,5 mio. EUR anses for at være forenelig med fællesmarkedet.
Artikel 2
Denne beslutning er rettet til Republikken Cypern.
Udfærdiget i Luxembourg, den 20. oktober 2008.

Labels: 20
18
19
6